ན་དུ་གནམ་རྡོ་ལྟུང་བ་དང་། རྒྱ་མཚོ་འཁྲུག་པའི་སྒྲ་དང་། གཅིག་ལས་མང་པོར་བྱེད། མང་པོ་ལས་གཅིག་ཏུ་བྱེད་པ་ལ་སོགས་པ་རྫུ་འཕྲུལ་དབང་ཐོབ་པའོ། ། དེ་དག་ཀྱང་བདག་ཉིད་ཀྱི་བཞེད་པ་ཙམ་ལ་རག་ལས་པ་ཡིན་པས་ཟག་མེད་ཀྱི་ཡོན་ཏན་མ་ལུས་པ་ལ་དབང་འབྱོར་པའི་ཕྱིར། དབང་ཕྱུག་ཐམས་ཅད་རབ་ཏུ་གྲུབ་པ་ཡིན་ནོ། ། ས་བཅུ་གསུམ་པའི་སྦྱོར་བའི་སྐབས་སོ། ། དེ་ནས་ས་བཅུ་གསུམ་པ་ལ་ཉེ་རྒྱུ་ནི། ས་བཅུ་གསུམ་ཐོབ་ཁར་ཕྱག་རྒྱ་ས་བཅུ་མ་དང་། སོགས་པས་ས་བཅུ་གཅིག་མ་དང་། བཅུ་གཉིས་མ་ཡིད་ལ་བཞེད་པ་ཙམ་གྱིས་བཀུག་སྟེ། རྡོ་རྗེ་སློབ་དཔོན་དུས་གསུམ་གྱི་ཕྱི་ནང་གསང་བ་དེ་ཁོ་ན་ཉིད་ཀྱི་བདེ་བར་གཤེགས་པ་སྐུ་གསུང་ཐུགས་ཡེ་ཤེས་རྡོ་རྗེའི་བཅུད་བྱང་ཆུབ་ཀྱི་བདུད་རྩི་མ་ལུས་པ་ཡི་དམ་གྱི་ལྷ་དང་། བླ་མ་དབྱེར་མེད་ཡེ་ཤེས་གཙོ་བོར་གྱུར་པ་ཤེས་རབ་མ་དང་སྙོམས་པར་འཇུག་པ་ལ། དེའི་བྷ་ག་ཆོས་འབྱུང་ནམ་མཁའ་དང་མཉམ་པར་བཞི་པ་ཡིད་ཀྱི་དབང་བཞི་པ་མཐར་ཕྱིན་ཏེ། འགྲོས་བཞི་ཐིམ་ནས་སྐུ་བཞི་མཐར་ཕྱིན་པའི་དངོས་གྲུབ་ལེན་པའི་རྟེན་འབྲེལ་བར་ཆད་མེད་ལམ་གྱི་འབིགས་བྱེད་གཞོན་ནུའི་གྲོང་ཁྱེར་ཆོས་ཀྱི་དབྱིངས་བྱང་ཆུབ་ཀྱི་སེམས་ཀྱིས་འབིགས་ཏེ། དེ་ལ་འབིགས་བྱེད་ནི། དོན་དམ་པའི་བྱང་ཆུབ་ཀྱི་སེམས་བར་ཆད་མེད་ལམ་མཐར་ཐུག་པར་འབྱུང་བའོ། ། གཞོན་ནུ་ནི་བར་མ་སྟེ། གྲོང་ཁྱེར་ཡེ་ཤེས་མཐར་ཐུག་པ་སྤྱོད་པའི་གནས་སོ། ། དེ་ཉིད་ཆོས་ཀྱི་དབྱིངས་ཏེ། རྫོགས་པའི་སངས་རྒྱས་ཀྱི་ཆོས་ཐམས་ཅད་ཀྱི་རྩ་ལག་གོ། བྱང་ཆུབ་ཀྱི་སེམས་ཀྱིས་འབིགས་པ་ནི། སྔར་བཤད་མ་ཐག་པ་ལྟར་དོན་དམ་པའི་བྱང་ཆུབ་ཀྱི་སེམས་སྟོབས་སུ་གྱུར་པ་ཡིད་བཟང་མའི་རྩ་རླུང་ཐིག་ལེ་ཡེ་ཤེས་ཀྱི་དྲི་མ་ཕྲ་ཞིང་ཕྲ་བ་ཡང་སྦྱངས་ནས། དབུ་མ་འབའ་ཞིག་ཏུ་བྱང་ཆུབ་ཀྱི་སེམས་ཞུགས་ཏེ། གཞི་ལམ་འབྲས་བུའི་དོན་དམ་པའི་བྱང་ཆུབ་ཀྱི་སེམས་གཉུག་མ་རྣམས་དབྱེར་མེད་པར་རོ་གཅིག་ཏུ་གྱུར་པའོ། ། དེའི་སྟོབས་ཀྱིས་སྲིད་པ་ཤིན་ཏུ་རྣམ་པར་དག་པ་མི་སློབ་པའི་ལམ་ཞེས་བྱ་བ། འབྲས་བུ་མཐར་ཕྱིན་ངོ་བོ་ཉིད་ཀྱི་སྐུ་ཤིན་ཏུ་རྣམ་པར་དག་པ་ཐོབ་པར་བྱེད་པ་སྟེ། རྟེན་གནས་གྱུར་གྱི་སྐུ་བཞི་དང་གྲུབ་སྡེ་གཅིག་པར། རྟེན་པ་གནས་འགྱུར་གྱི་སྐུ་ཡང་གྲུབ་སྟེ། འབྲས་བུ་མཐར་ཕྱིན་པའོ། ། དེ་ལྟར་ན་ངོ་བོ་ཉིད་ཀྱི་སྐུ་གཉིས་ལས། སྔ་མ་ནི་རང་བཞིན་ལྷུན་གྲུབ་བམ། རང་བཞིན་རྣམ་དག་ཡིན་ལ། འདི་ནི་ཤིན་ཏུ་རྣམ་དག་གློ་བུར་དྲི་བྲལ་ཡིན་ནོ། ། དེ་ཡང་སྤྱི་སྒྲ་བྱེ་བྲག་ལ་སྦྱར་ནས། སྔ་མ་ལ་ངོ་བོ་ཉིད་དམ། ལྷན་ཅིག་སྐྱེས་པའི་སྐུ་དང་། འདི་ལ་ཡེ་ཤེས་ཀྱི་སྐུ་ཞེས་བྱའོ། ། ཕྱི་རྟགས་ནི་རྡོ་རྗེའི་ཁྲོ་གཉེར་སྔ་མ་རྣམས་དང་བཅས་པར། གཙུག་ཏོར་རིམ་པ་བཅུ་གསུམ་དུ་འཕགས་ཏེ། མཚན་དང་དཔེ་བྱད་གསལ་ལ་རྫོགས་པ་མཐར་ཕྱིན་པ་ཉིད་དོ། ། ནང་རྟགས་ནི་ཡིད་བཟང་མའི་ཕྱི་དབྱིབས་ཀྱི་ཨའི་སྲོག་རྩོལ་མ་ལུས་པ་གཉུག་མའི་ཨ་ཝ་དྷུ་ཏིར་འགགས་པའོ། ། དེ་ཁོ་ན་ཉིད་ཀྱི་རྟགས་ནི། ལུས་ངག་ཤིན་ཏུ་རྣམ་པར་དག་པ་འདུས་ནས་ཡེ་ཤེས་ཀྱི་སྐུའི་འབྲས་བུ་ཐོབ་སྟེ། ཕྱི་རྟེན་འབྲེལ་བུམ་དབང་། རྩ་ཐམས་ཅད་ཀྱི་འགྲོས་ཐིམ་པས། དབུ་མ་མཆོག་ཏུ་གནས་གྱུར། དེ་ལ་སྐུ་ཐམས་ཅད་སྤྲུལ་པའི་སྐུ་ཞེས་བྱ་བ། བཅོམ་ལྡན་འདས་རྡོ་རྗེ་འཆང་ཆེན་པོ་དཔེ་འབར་བ་དང་། ཤཱཀྱ་ཐུབ་པ་ལ་སོགས་པ་སྤྲུལ་པ་མཆོག་ནས་བཟུང་སྟེ། འགྲོ་བ་མཐའ་དག་དང་། དཔག་བསམ་གྱི་ཤིང་ལ་སོགས་པ་སྣོད་མཐའ་དག་གི་རྣམ་པར་སྣང་བས། གདུལ་བྱ་མཐའ་དག་གི་དོན་དུ་འགྱུར་བའོ། ། ནང་རྟེན་འབྲེལ་གསང་དབང་གི་ཡི་གེ་ཐམས་ཅད་ཀྱི་འགྲོས་ཐིམ་པས་ཨེ་ཝཾ་མམ། ཨ་ཧཾ་མི་ཤིགས་པའི་ཡི་གེར་གནས་གྱུར། དེ་ལས་གསུང་ཐམས་ཅད་པ་ལོངས་སྤྱོད་རྫོགས་པའི་སྐུ་ཞེས་བྱ་བར་ལེགས་པར་སྦྱར་བའི་སྐད་ནས་བཟུང་སྟེ། འགྲོ་བ་མཐའ་དག་གི་སྐད་དང་། འབྱུང་བ་མཐའ་དག་གི་སྒྲ་དང་། ནམ་མཁའ་ལས་ཀྱང་གསུང་ཡོངས་སུ་དག་པའི་སྒྲ་འབྱུང་སྟེ། གདུལ་བྱའི་དོན་དུ་འགྱུར་བའོ། ། ཤེས་རབ་ཡེ་ཤེས་བདུད་རྩི་འགྲོས་ཐིམ་པས། མི་ཤིགས་པའི་ཐིག་ལེར་གནས་གྱུར། དེ་ལས་ཐུགས་དམ་པ་ཆོས་ཀྱི་སྐུ་ཞེས་བྱ་བ། ཇི་ལྟ་བ་དང་ཇི་སྙེད་པ་མ་ལུས་པ་མཁྱེན་ཅིང་། ཇི་ལྟར་རྟེན་འབྲེལ་འགྲིག་པ་ལྟར་མངོན་དུ་འགྱུར་པའོ། ། དབང་བཞི་པ་རླུང་གི་འགྲོས་ཐམས་ཅད་ཐིམ་པས་ཡེ་ཤེས་ཀྱི་རླུང་དུ་གནས་འགྱུར་ཏེ། དེ་འགྲོས་ཏེ་འགྲོ་བར་བྱེད་པའི་ལམ་ཡིན་ལ། ཐིམ་པ་ནི་གོང་དུ་བགྲོད་པའི་ལས་མེད་པར་གྱུར་པ་སྟེ། ཤིན་ཏུ་མཐར་ཐུག་པས་བོགས་དབྱུང་དུ་མེད་པའོ། ། གནས་གྱུར་སྐུ་དང་གསུང་དང་ཐུགས་ཐམས་ཅད་པ་ངོ་བོ་ཉིད་ཀྱི་སྐུ་ཞེས་བྱ་བ་མངོན་དུ་གྱུར་ཏེ། སྐུ་ཐམས་ཅད་པའི་དུས་ན་ཡང་། གསུང་དང་ཐུགས་ཐམས་ཅད་པ་ཡིན་ལ། གཉིས་པོའི་ཚེ་ན་ཡང་། དེ་ལྟ་བུ་ཡིན་པས། གྲུབ་པ་དང་བདེ་བ་གཅིག་པའི་ཚུལ་གྱིས། གདུལ་བྱ་མཐའ་དག་གི་དོན་དུ་འགྱུར་བའོ། ། དེ་དག་གིས་ནི་རྟེན་གནས་འགྱུར་གྱི་སྐུ་བཞི་བསྟན་ནོ། ། བརྟེན་པ་གནས་འགྱུར་ན། ངོ་བོ་ཉིད་སྐུ་ཤིན་ཏུ་རྣམ་པར་དག་པ་ལྷུན་གྱིས་གྲུབ་པ་ཞེས་བྱ་བ་ཡིན་ཏེ། དེ་ལྟ་བུའི་སྐུ་བཞི་ཡང་ཤིན་ཏུ་རྣམ་པར་དག་པའི་ངོ་བོ་ཉིད་ཡེ་ཤེས་ཀྱི་སྐུ་འདུས་པ་མངོན་དུ་གྱུར་པའོ། ། ཞེས་པ་ལ་སོགས་པ་གསུངས་སོ། ། དེ་དག་ནི་མི་འཐད་དེ། གོང་དུ་བསྟན་པ་ལྟར། ཞིང་ཁམས་སྒུལ་བ་ལ་སོགས་རྒྱུར་འགྱུར་བའམ། ཡང་རྒྱུ་བསྟན་པ་ལ་སོགས་པ་བཞིས་མ་བསྡུས་པའི་དོན་ཚན་དག་ཀྱང་ཡོད་པར་འགྱུར་བ་དང་། རྟགས་གསུམ་དང་། རྩ་མདུད་བྲལ་ཚུལ་ཡང་། རྩ་བ་དང་འགལ་བར་འགྱུར་བ་ལ་སོགས་པ་སོ་སོར་དཔྱད་པས་ཤེས་པར་ནུས་སོ། ། དེའི་ཕྱིར། དེ་དག་ཐམས་ཅད་ཀྱི་དོན་འགྲོ་བའི་བཤད་པ་ནི། དཔལ་ལྡན་ས་སྐྱ་པའི་ལུགས་ཉིད་ཤིན་ཏུ་ཁྱད་པར་དུ་འཕགས་པ་ཡིན་པར་ཁོང་དུ་ཆུག་པར་བྱའོ། ། ༈། ། ཟབ་ལམ་བླ་མ་ཞེས་པར། བསྟན་བཅོས་དེ་ཉིད་འདུས་པ་ལས། ཁ་ཅིག་ན་རེ། ལམ་ཟབ་བླ་མ་ཞེས་བྱ་བ། གང་ཟག་དབང་པོ་རབ་བླ་མས་རྫོགས་པ་ཡིན་ཏེ། དབང་པོ་རབ་ཀྱིས་བླ་མ་ལ་མོས་གུས་དང་། བསྙེན་བཀུར་ཉིད་ཀྱིས། བླ་མས་ཚིག་གཅིག་བསྟན་པ་མེད། སློབ་མས་ཐུན་གཅིག་བསྒོམ་པ་མེད་ཀྱང་། རྟེན་འབྲེལ་རང་འགྲིག་དུ་གྱུར་ནས་གྲུབ་མཐའ་སྙོགས་པ་ལ་སོགས་པར་འགྱུར། དམ་ཚིག་ཞེས་བྱ་བ་ལམ་འབྲིང་པོ་སྟེ། གང་ཟག་དབང་པོ་འབྲིང་གིས་ཀྱང་དམ་ཚིག་ཉི་ཤུ་ལ་བསླབ་ཚུལ་གསུམ་གྱིས་བསླབ་ཅིང་། ཉམས་ཆག་བསྐང་ཚུལ་ལྔས་བསྐང་པས་ཀྱང་ལམ་རྫོགས་ཤིང་གྲུབ་མཐའ་སྙོགས་པ་ལ་སོགས་པར་འགྱུར་རོ། ། ལུས་སོ་སོར་བརྟགས་པའི་འགོག་པ་ཞེས་བྱ་བ་གང་ཟག་དབང་པོ་ཐ་མའི་ལམ་སྟེ། ཉམས་སྐྱེ་བ་དང་། རྟེན་འབྲེལ་འགྲིག་པ་དང་། ཡིད་ཆེས་པ་བཀག་པས་ཐ་མ་སྟེ། ལུས་ལ་རྟེན་འབྲེལ་ལྔ་རིམ་གྱིས་འགྲིག་པ་ནི། གཉེན་པོ་ལུས་ཀྱིས་བྱེད། སྤང་བྱ་ལུས་ཀྱིས་སྤོང་བས་ལུས་བརྟགས་པའི་འགོག་པ་ཞེས་བྱའོ། ། ཞེས་གསུངས་མོད། ཁོ་བོ་ནི་དེའི་རྗེས་སུ་མི་འབྲང་སྟེ། བླ་མས་ཚིག་གཅིག་མ་བསྟན། སློབ་མས་ཐུན་གཅིག་མ་བསྒོམ་པར་མཆོག་གི་དངོས་གྲུབ་ཐོབ་ན། དོན་གྱིས་རྫོགས་པའི་སངས་རྒྱས་ཐོབ་པ་ཡང་ཡོད་པར་མཚུངས་པས་མ་བསླབས་པའི་ཀུན་མཁྱེན་དང་། མ་སྦྱངས་པའི་རྫོགས་བྱང་དང་། ལམ་མེད་པའི་འབྲས་བུ་མཆོག་ཡོད་པར་འགྱུར་བས་ཧ་ཅང་ཐལ་བའི་ཕྱིར་དང་། དེ་བཞིན་དུ་དམ་ཚིག་བསྲུང་ཞིང་ལམ་རིམ་གཉིས་མ་བསྒོམ་པའི་རྫོགས་པའི་སངས་རྒྱས་ཡོད་ན་ཡང་། ལམ་གྱི་དངོས་གཞི་མེད་པའི་འབྲས་བུ་བྱང་ཆུབ་ཡོད་པར་འགྱུར་བའི་ཕྱིར་དང་། ཐ་མ་ཞེས་པ་འདིར། དམ་ཚིག་ཚུལ་བཞིན་བསྲུང་ན་ཐ་མ་ཡིན་པར་འགལ་ཞིང་། མ་བསྲུངས་ན་དམ་ཚིག་ཚུལ་བཞིན་མི་བསྲུང་པའི་ལམ་རིམ་གཉིས་བསྒོམ་པ་དོན་མེད་པར་ཁྱེད་རང་གིས་ཁས་བླངས་པ་དང་འགལ་བའི་ཕྱིར་རོ། ། ཞེས་གསུངས་སོ། ། དེ་ནི་རིགས་པ་མ་ཡིན་ཏེ། འདི་སྐབས་ཀྱི་བླ་མར་འགྱུར་བ་ལ། དབང་བཞི་ཡོངས་སུ་རྫོགས་པར་ཐོབ་དགོས་པས། གང་ཟག་རབ་ཀྱི་རབ་དབང་དུས་ན་གྲོལ་བ་ལ་ནི་དབང་ཉིད་ཀྱིས་ལམ་རྫོགས་པར་བཞེད་པས་ལམ་མེད་པར་མི་འགྲུབ་པའི་ཕྱིར་དང་། དབང་ཙམ་གྱིས་མ་གྲོལ་ཀྱང་། བླ་མའི་མོས་གུས་དང་། བསྙེན་བཀུར་དང་། བླ་མའི་རྣལ་འབྱོར་གྱིས་མན་ངག་གིས་གྲོལ་བའི་རྣལ་འབྱོར་པ་ལ་ནི། དེ་དག་ཉིད་ལ་དམ་ཚིག་དང་། ལམ་ཐམས་ཅད་འདུས་པས་ལམ་གྱི་དངོས་གཞི་མེད་པའི་སྐྱོན་ཅི་ཡང་མེད་པའི་ཕྱིར་དང་། ཡོད་ན་ཁྱེད་རང་གི་དམ་ཚིག་ཉི་ཤུའི་ཐད་དུ། ལམ་ཟབ་མོ་བླ་མས་རྫོགས་པས། རང་ལ་དངོས་སུ་ཕན་པར་མཛད་པའི་བླ་མ་གཅིག་ལ་རྡོ་རྗེ་འཆང་ཆེན་པོ་དང་མི་གཉིས་པའི་མོས་གུས་དྲག་པོ་བྱས་ཏེ། ཉིན་མོ་སྤྱི་གཙུག་ཏུ་བཞུགས་སུ་གསོལ་ཅིང་། མཚན་མོ་སྙིང་གའི་དཀྱིལ་དུ་པདྨ་དང་ཟླ་བའི་གདན་ལ་འོད་ཟེར་ཁ་དོག་ལྔ་པའི་གུར་ནང་དུ་བཞུགས་པར་བསམ་ན་དམ་ཚིག་གང་ཡང་མི་ཉམས་པའི་རྟེན་འབྲེལ་ཡིན་ནོ། ། ཞེས་བཤད་པ་དང་འགལ་བ་ཁོ་ན་ཡིན་པའི་ཕྱིར་དང་། བླ་མས་ཚིག་གཅིག་ཀྱང་མ་བསྟན། སློབ་མས་ཐུན་གཅིག་ཀྱང་མ་བསྒོམ་ཞེས་པ། བླ་མ་ལ་བརྟེན་པའི་བྱ་བ་དེ་དག་ལས། གཞན་བླ་མས་ཀྱང་མ་བསྟན་ཅིང་། སློབ་མས་ཀྱང་མ་བསྒོམས་ཞེས་བཞེད་པ་ཡིན་པའི་ཕྱིར་དང་། བླ་མའི་རྣལ་འབྱོར་ཞེས་པ་འདིར་མ་བསྟན་ཀྱང་། དཀར་ཆག་གི་ཡི་གེར་གང་ཟག་དབང་པོ་རབ་བླ་མས་གྲོལ་བ་ལ་ལམ་གཞན་མི་དགོས་ཀྱི་ཆ་རྐྱེན་བླ་མའི་ཡི་གེ་གཅིག་ཡོད་དོ། ། ཞེས་གསུངས་པའི་ཕྱིར་དང་། དམ་ཚིག་ལ་གཙོ་བོར་བྱེད་པ་དང་། རིམ་གཉིས་བསྒོམ་པ་ལ་གཙོ་བོར་བྱེད་པའི་ཆ་ནས་འབྲིང་ཐར་བཞག་གིདམ་ཚིག་བསྲུང་མི་བསྲུང་གི་ཆ་ནས་འབྲིང་ཐར་བཞག་པར་མི་བཞེད་པའི་ཕྱིར་རོ། ། གོང་དུ་དམ་ཚིག་གི་ཐད་དུ། ཁྱེད་ཀྱི་གང་ཟག་འབྲིང་པོ་ཞེས་བྱ་བ། ལམ་ཉི་ཤུ་མི་བསྒོམ་པའི་དབང་དུ་བྱེད་ན། དེས་ལམ་དེ་དག་གི་མཉམ་བཞག་གི་སོགས་བསྲུང་བར་མི་ནུས་པའི་ཕྱིར་རོ། ། ཞེས་པའང་། གཙོ་བོར་བྱེད་པའི་དོན་མ་དགོངས་པར་འགྱུར་བའི་ཕྱིར་རོ། ། དེའི་ཕྱིར་རྗེ་བཙུན་ས་སྐྱ་པའི་ལུགས་ཉིད་ཤིན་ཏུ་ཁྱད་པར་དུ་འཕགས་སོ། ། དེ་རྣམས་ཀྱིས་རྩ་བ་རྡོ་རྗེའི་ཚིག་རྐང་གི་རྣམ་པར་བཤད་པ་ལ་རྩོད་པ་སྤང་བ་བསྟན་ཟིན་ཏོ། ། ། ། དེ་ལྟར་རྣམ་པར་བཤད་པའི་ཆུ་རྒྱུན་འདིས། རྗེ་བཙུན་མཐུ་སྟོབས་ཀྱི་དབང་ཕྱུག་དཔལ་ལྡན་བིརྺ་པའི་གསུང་རབ། རྩ་བ་རྡོ་རྗེའི་ཚིག་གིས་ལུས་མཆོགརྗེ་བཙུན་དཔལ་ལྡན་ས་སྐྱ་པའི་ལེགས་བཤད་ཀྱི་རྒྱན་གྱིས་མཛེས་པར་བྱས་པ་ལ། གཞན་དག་གིས་གཞན་དུ་བཏགས་པའི་དྲི་མས་སྦགས་པ་རྣམས་ལེགས་པར་དག་པར་བྱས་པ་ཡིན་ནོ། ། ། ། མན་ངག་གི་རྣམ་པར་བཤད་པ་ལ། རྩོད་པ་སྤོང་བའི་སྐབས་ཏེ་དྲུག་པའོ། ། ། ། རྣམ་དག་ལུགས་བཟང་ལེགས་པར་རྟོགས་པའི་བློ། ། ཅུང་ཟད་རྒྱས་འདི་དཔལ་ལྡན་བླ་མའི་དྲིན། ། མཐུ་སྟོབས་དབང་ཕྱུག་ཉིད་དང་དབྱེར་མེད་པའི། ། བཀའ་དྲིན་དྲན་པས་སླར་ཡང་ཚིག་འདི་བརྗོད། ། མཐུ་སྟོབས་དབང་ཕྱུག་དཔལ་ལྡན་བིརྺ་པ། ། རྟག་ཏུ་གཞན་དོན་མཛད་ལ་མགོས་ཕྱག་འཚལ། ། དཔལ་ལྡན་ངན་པར་གྲགས་པའི་ཞབས་པད་ལ། ། གུས་པས་ཕྱག་འཚལ་བརྩེ་བས་གཟུང་དུ་གསོལ། ། མགོན་པོ་ཁྱོད་ཀྱི་ཐུགས་དང་བདག་གི་སེམས། ། དབྱེ་བ་མེད་པར་བྱིན་གྱིས་བརླབ་ཏུ་གསོལ། ། ། ། རྣམ་དག་རྒྱུད་སྡེ་ཟབ་མོའི་དོན། ། གྲུབ་པའི་དབང་ཕྱུག་གསུང་གི་ཕྱེ། ། གཅིག་ནས་གཅིག་བརྒྱུད་རིམ་པར་འོངས། ། བླ་མ་རབ་ཀྱིས་ཞལ་ལས་བླངས། ། འབྲེལ་མེད་དབུ་མ་སྲོས་པའི་རི་བོང་དང་། ། མང་བསྡུས་སྣ་ཚོགས་ཁམས་ཀྱི་རི་བོ་དག། མཐོང་བར་གྱུར་ཚེ་རྣམ་བཤད་གསེར་རི་ཡི། ། བཀོད་ལེགས་མཆོག་དེས་ཁོ་བོའི་ཡིད་རབ་ཕྲོགས། ། རྒྱུད་སྡེ་རྒྱ་མཚོའི་དབྱིངས་ལས་ལེགས་འོངས་ཤིང་། ། ལུང་རིགས་མན་ངག་ཉི་ཟླའི་བསྐྱེད་ཁྲིས་བཀྲ། ། བརྒྱུད་པའི་མན་ངག་དཔལ་གྱིས་མངོན་པར་མཐོ། ། རྣམ་བཤད་ལྷུན་པོའི་རྒྱལ་པོ་མཐོང་བའི་ཚེ། ། རྣམ་བཤད་གསེར་རིའི་དཔལ་དེའང་གྱི་ན་སྙམ། ། དེ་ཕྱིར་བརྒྱུད་ལྡན་བླ་མའི་བཀའ་དྲིན་ལས། ། ལུགས་འདི་འཇུག་པའི་སྐལ་བ་ཡོད་དོ་སྙམ། ། དགའ་སྤྲོའི་དཔལ་གྱིས་འབྱོར་པ་ཅི་ཡང་རྒྱས། ། ཚུལ་འདི་བླ་མའི་བཀའ་དྲིན་ལས། ། ཆོས་ཀྱི་རྒྱལ་པོ་ས་སྐྱ་པའི། ། གསུང་ལ་དད་པ་ཐོབ་པ་ཅན། ། རྡོ་རྗེ་མིང་དང་ལྡན་པས་བྲིས། ། རང་གིས་རྟོག་པས་སྦྱར་བའི་གྲུབ་མཐའ་ལ། ། མཆོག་ཏུ་བཟུང་ནས་འདི་དག་མ་སྨྲ་ཕྱིར། ། འགལ་བ་མེད་སྙམ་ཉེས་པའི་ཚོགས་མཆིས་ན། ། རྗེ་བཙུན་སྟོབས་ཀྱི་མགོན་པོའི་སྤྱན་སྔར་བཤགས། ། འདིར་འབད་དགེ་བ་གང་དེས་འགྲོ་བ་ཀུན། ། རྡོ་རྗེ་སློབ་དཔོན་མཆོག་གིས་རྗེས་བཟུང་ནས། ། རང་བཟོའི་དྲི་མས་རྒྱུད་དོན་མ་འཁྲུགས་པར། ། ཚུལ་བཞིན་བསྒྲུབས་ནས་རྡོ་རྗེ་འཛིན་འགྱུར་ཤོག། ཁྱད་པར་སྲིད་པ་གསུམ་གྱི་དཔལ། ། ཆོས་ཀྱི་རྒྱལ་པོ་ས་སྐྱ་པའི། ། གསུང་རབ་ལེགས་བཤད་རིན་པོ་ཆེ། ། ཕྱོགས་དུས་ཀུན་ཏུ་རྒྱས་གྱུར་ཅིག། ཅེས་པ་འདི་ནི། དུས་གསུམ་གྱི་རྒྱལ་བ་སྲས་དང་བཅས་པ་ཐམས་ཅད་ཀྱི་ཕྲིན་ལས་མ་ལུས་པ་གཅིག་ཏུ་བསྡུས་ནས། བདག་ཅག་གི་རྒྱུད་ལ་འཇུག་པར་མཛད་དུ་གསོལ། ཁམས་གསུམ་ཆོས་ཀྱི་རྒྱལ་པོ་བླ་ཆེན་ཆོས་དཔལ་བཟང་པོ་དང་། རྡོ་རྗེ་འཆང་ཆེན་པོ་ཨནནྡ་མ་ཏི་དང་། ཆོས་ཀྱི་རྗེ་སེམས་དཔའ་ཆེན་པོ་རྒྱལ་མཚན་དཀོན་མཆོག་དང་། བཀའ་དྲིན་མཉམ་མེད་དཔལ་ལྡན་ཆོས་སྐྱོང་བཟང་པོ་དང་། མཐུ་སྟོབས་ཀྱི་དབང་ཕྱུག་ཤཱཀྱ་ཤྲཱི་བྷ་ཏྲ་རྣམས་ཀྱི་བཀའ་དྲིན་ཚད་པས། ཡུན་རིང་དུ་བསྐྱངས་པ་ལ་བརྟེན་ནས། རྡོ་རྗེ་ཐེག་པའི་ཚུལ་ལ་བློའི་འཇུག་པ་ཅུང་ཟད་དང་ལྡན་པ། གཙང་བྱམས་པ་རྡོ་རྗེ་རྒྱལ་མཚན་གྱིས། ཆུ་མིག་ཆོས་འཁོར་གྱི་དུས་ལས་ལོ་བརྒྱ་དང་དགུ་བཅུ་སོང་ཞིང་། རྒྱལ་བའི་བསྟན་པ་རིན་པོ་ཆེ་གནས་པའི་དུས་ལས། ལོ་སུམ་སྟོང་དང་དྲུག་བརྒྱ་ལོན་པ། ཐམས་ཅད་འདུལ་ཞེས་བྱ་བ། མེ་མོ་ཕག་གི་ལོ། སྨིན་དྲུག་ཅན་གྱི་ཟླ་བའི་དཀར་ཕྱོགས་ལ་རྫོགས་པར་སྦྱར་བའོ། ། ། ། མངྒ་ལཾ་བྷ་ཝནྟུ། ཤུ་བྷཾ། ། ། །  གཙང་བྱམས་པ་རྡོ་རྗེ་རྒྱལ་མཚན།